ডেস্ক রিপোর্ট – মিয়ানমারের তথ্য মন্ত্রণালয়ের দাফতরিক ওয়েবসাইটে কক্সবাজারের শরণার্থী শিবির থেকে একটি রোহিঙ্গা পরিবারের রাখাইনে ফিরে যাওয়ার কথা জানানো হলেও বাংলাদেশ বলছে, এ ব্যাপারে তারা আনুষ্ঠানিকভাবে অবগত নয়। মিয়ানমারের দাবি, বাংলাদেশের সঙ্গে স্বাক্ষরিত প্রত্যাবাসন চুক্তির অংশ হিসেবেই যাচাইবাছাই শেষে ওই রোহিঙ্গা পরিবারকে ফিরিয়ে নেওয়া হয়েছে। তবে বাংলাদেশ বলছে, আনুষ্ঠানিক প্রত্যাবাসন প্রক্রিয়ার অংশ হিসেবে কোনও রোহিঙ্গা পরিবার মিয়ানমারে ফেরেনি। মুখে প্রত্যাবাসনের কথা বললেও মিয়ানমার শুরু থেকেই রোহিঙ্গাদের ফিরিয়ে নেওয়ার ব্যাপারে কার্যকর কোনও উদ্যোগ নেয়নি। একদিকে তারা বুলডোজারে মানবতাবিরোধী অপরাধের আলামত নষ্ট করেছে, চলমান রেখেছে রোহিঙ্গাদের ভূমিতে ‘আদর্শ বৌদ্ধ গ্রাম’ নির্মাণের প্রক্রিয়া; অন্যদিকে তারা রোহিঙ্গাদের ফিরিয়ে নেওয়ার ভান করে গেছে। মানবাধিকার সংগঠনগুলো মিয়ানমারের এই মিথ্যাচারকে বারবার সামনে এনেছে। হাজির করেছে ফিরে যাওয়া রোহিঙ্গাদের ওপর নিপীড়নের আলামত। তবুও দেশের সেনা নেতৃত্বের পাশাপাশি বেসামরিক নেতৃত্বের প্রধান হিসেবে রাষ্ট্রীয় উপদেষ্টা সু চি প্রত্যাবাসন প্রক্রিয়ায় বিলম্বের দায় বাংলাদেশের ওপর চাপিয়ে আসছেন। সবশেষ বাংলাদেশের প্রধানমন্ত্রী মিয়ানমারের ‘প্রত্যাবাসন নাটক’কে টালবাহানার নতুন কৌশল আখ্যা দিয়েছেন।